《醉中纪事题辰州净因寺》
宋代·廖行之

山城春半时，底事风作恶。
小隐杜书帷，暗想花萧索。
命驾访林薮，寻芳到丛薄。
漫山粲百英，随分有余乐。
萦回度城阴，徙倚步禅阁。
山僧正斋余，茗椀快新瀹。
壁间有佳句，一诵喜且愕。
登堂陈杯盘，痛饮自谐谑。
新诗恣赓酬，郢匠成妙斲。
忘机物不疑，屋山下乌啄。
松风动豪气，号怒响林壑。
顾我亦楚狂，高兴复谁托。
挥毫属同游，聊共题新垩。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。